સેન્સેક્સ પાંચ મહિના પછી ફરી 36,000ની સપાટીને કુદાવી ગયો હતો. આ વખતે સેન્સેક્સને 36,000ને પાર લઈ જવાની આગેવાની રિલાયન્સે લીધી હતી. કંપની ગેસ ડિસ્ટ્રીબ્યુશન ક્ષેત્રે પ્રવેશી રહી હોવાના અહેવાલને પગલે શેરનો ભાવ વર્ષની નવી ઊંચી સપાટી તરફ આગળ વધ્યો હતો અને છેલ્લે 3 ટકા વધીને રૂ.1025.75 બંધ રહ્યો હતો. બજારના વર્ગના જણાવ્યા પ્રમાણે બજાર બંધ થયા પછી ટીસીએસના પરિણામ ધારણા કરતાં સારા રહ્યા હતા અને બુધવારે જો અન્ય કોઈ ખરાબ કારણ નહીં આવે તો ટીસીએસની આગેવાની હેઠળ સેન્સેક્સ નવી ઊંચી સપાટી બનાવે તેવી આશા વ્યકત કરવામાં આવતી હતી. વૈશ્વિક સ્તરે ટ્રેડ વોરનો ભય હળવો થતાં તેજીવાળાની નજર સ્થાનિક કારણો પર રહી હતી. દેશના ગણા વિસ્તારમાં સારા વરસાદને કારણે સેન્ટીમેન્ટ તેજી તરફી બન્યું છે એમાં આ સપ્તાહમાં જાહેર થનારા આઇઆઇપી અને ફુગાવાના ડેટા સાકારાત્મક સંકેત આપતા રહેશે તો બજારનો આંતરપ્રવાહ સુધરશે અને મિડ તેમજ સ્મોલ કેપ શેરોમાં જે વેચવાલીનો ભાર જોવા મળે છે તે ઘટશે.